野燒
作者：利登
朝代：宋

paragraphs: 初如螢燈一點明，須臾數點如疎星。
忽然聯亙勢不斷，儼如金蛇破夜驚縱橫。
又如長虹百尺渴奔飲江罷，蜿蜒夭矯勢欲凌青冥。
奇光異色不可以正視，倒影茅屋但覺燁弈光熒熒。
我聞昔者王家有寶鏡，鏡橫八寸名紫珍。
塗以金膏傅珠粉，碧光絳氣連屬日月含天庭。
又聞西方聖者釋迦子，祇林演法導群生。
祥光自頂湧不盡，三千世界合作一色白月明。
今之奇光異色無乃是，不然安得有此瑞彩突兀來崢嶸。
天公有妙手，變化誰能名。
忽從青青現有象，還復槁滅歸無形。
遺燼尚足澤萬物，生意行又盈乾坤。
乃知元氣本不死，不逐火化常存存。
君看餘澤滋萌達，豈彼死灰能神靈。
秋風浩蕩吹萬寶，拭目千室倉箱盈。